ปปง.โล่งสภาผ่านกม.ฟอกเงิน 2 ฉบับ
ปปง. พอใจสภาฯผ่านร่างกฎหมายฟอกเงิน 2 ฉบับ หวังกระบวนการจะเสร็จทันการประชุม FATF 18 ก.พ.นี้
18 ม.ค. 2556

ปปง. พอใจสภาฯผ่านร่างกฎหมายฟอกเงิน 2 ฉบับ หวังกระบวนการจะเสร็จทันการประชุม FATF 18 ก.พ.นี้
พ.ต.อ.สีหนาท ประยูรรัตน์ เลขาธิการคณะกรรมการป้องกันและปราบปรามการฟอกเงิน (ปปง.) เปิดเผยว่า ขณะนี้ร่างกฎหมาย 2 ฉบับที่จะมีผลต่อการเสนอขอให้คณะทำงานเฉพาะกิจเพื่อดำเนินมาตรการทางการเงิน (FATF) ถอนการขึ้นบัญชีไทยเป็นประเทศเสี่ยงการฟอกเงินก่อการร้าย ได้แก่ ร่าง พ.ร.บ.ป้องกันและปราบปรามการฟอกเงิน และร่าง พ.ร.บ.ป้องกันและปราบปรามการสนับสนุนทางการเงินแก่การก่อการร้าย ได้ผ่านมติจากสภาผู้แทนราษฎรแล้ว ขั้นตอนต่อไปอยู่ระหว่างการนำร่างกฎหมายทั้ง 2 ฉบับขึ้นทูลเกล้าฯ ถวายเพื่อทรงลงพระปรมาภิไธยต่อไป โดยกฎหมายจะมีผลใช้บังคับนับแต่วันถัดจากวันประกาศในราชกิจจานุเบกษาเป็นต้นไป
เลขาธิการ ปปง. กล่าวว่า นอกจากนี้ ยังต้องมีการออกอนุบัญญัติตามความใน พ.ร.บ.ป้องกันและปราบปรามการฟอกเงิน ซึ่งจะเกี่ยวข้องกับหลักเกณฑ์และวิธีการตรวจสอบเพื่อทราบข้อเท็จจริงลูกค้า วิธีแสดงตนของลูกค้าสถาบันการเงิน และผู้ประกอบอาชีพเสี่ยง ให้แล้วเสร็จก่อนการประชุม FATF ที่กรุงปารีส ในวันที่ 18 กพ.2556 หากประเทศไทยสามารถดำเนินการได้ทัน ก็มั่นใจได้ว่า ไทยจะได้รับการปลดออกจากรายชื่อกลุ่มประเทศเสี่ยงฟอกเงินหรือสนับสนุนเงินแก่การก่อการร้าย
สำหรับ ผลกระทบที่ถูกขึ้นบัญชีเป็นประเทศเสี่ยงก่อการร้าย ขณะนี้มีผลให้ธนาคารในยุโรปและอเมริกาเหนือระงับการปล่อยสินเชื่อให้กับธนาคารไทย แต่หาก FATF ยกระดับไทยออกจากประเทศเสี่ยงฟอกเงิน จะส่งผลให้การค้าการลงทุนระหว่างประเทศคล่องตัว การทำธุรกรรมน่าเชื่อถือ โอนเงินระหว่างประเทศได้รวดเร็วขึ้น